ไทยพาณิชย์แจกปันผลกองหุ้นไทย-ญี่ปุ่น
บลจ.ไทยพาณิชย์ เตรียมจ่ายปันผล 3 กองหุ้นไทย-ญี่ปุ่น มูลค่ารวม 327 ล้านบาท
17 พ.ย. 2557

บลจ.ไทยพาณิชย์ เตรียมจ่ายปันผล 3 กองหุ้นไทย-ญี่ปุ่น มูลค่ารวม 327 ล้านบาท
นายสมิทธ์  พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทฯ เตรียมจ่ายเงินปันผลกองทุนหุ้นที่ลงทุนในตลาดหุ้นไทยและตลาดหุ้นญี่ปุ่น จำนวน  3 กองทุน รวมเป็นเงินประมาณ 327 ล้านบาท ประกอบด้วย กองทุนที่ลงทุนในตลาดหุ้นไทย จำนวน 2 กองทุนและกองทุนที่ลงทุนในตลาดหุ้นญี่ปุ่น 1 กองทุน 
สำหรับกองทุนหุ้นไทยจะจ่ายปันผลให้ผู้ถือหน่วยในวันที่ 20 พ.ย.2557 ได้แก่ กองทุนเปิดไทยพาณิชย์หุ้นทุนปันผล (SCBDV) สำหรับผลการดำเนินงานระหว่างวันที่ 1 พ.ค.- 31 ต.ค.2557 ในอัตราหน่วยละ  0.76 บาท สำหรับการจ่ายเงินปันผลในครั้งนี้นับเป็นครั้งที่ 17 รวม 14.67 บาทต่อหน่วย  นับจากจ่ายเงินปันผลครั้งแรกวันที่ 27 ก.พ.2547
กองทุนเปิดไทยพาณิชย์ซีเล็คท์ อิควิตี้ ฟันด์ (SCBSE) สำหรับผลการดำเนินงานระหว่างวันที่  1 ส.ค.- 31 ตุลาคม 2557 ในอัตราหน่วยละ 0.50 บาท ถือเป็นการจ่ายปันผลครั้งที่ 7 รวมทั้งสิ้น 4.66 บาท ต่อหน่วย นับจากจ่ายเงินปันผลครั้งแรกวันที่ 14 ก.พ.2555
นอกจากนี้จ่ายเงินปันผลของกองทุนเปิดไทยพาณิชย์นิคเคอิ 225 (ชนิดจ่ายปันผล) (SCBNK225D) ลงทุนในตลาดหุ้นญี่ปุ่นซึ่งจ่ายเงินปันผลครั้งแรกแก่ผู้ถือหน่วยนับจากจดทะเบียนกองทุนในวันที่ 11 ต.ค.2556 โดยจะจ่ายจากผลการดำเนินงานระหว่างวันที่ 11 ต.ค.2556- 31 ต.ค.2557 ในอัตราหน่วยละ 1.00 บาท กำหนดจ่ายเงินวันที่ 21 พ.ย. 2557 
“กองหุ้นทุนปันผลเหมาะกับนักลงทุนที่รับความเสี่ยงได้ปาน กลาง ขณะที่ซีเล็คท์ อิควิตี้เน้นหุ้นรายตัวให้เหมาะกับภาวะช่วงนั้นๆและจะลงทุนไม่เกิน 30 ตัวเหมาะกับคนที่รับความเสี่ยงได้สูง ส่วนตลาดหุ้นญี่ปุ่นยังน่าสนใจและมองว่าตลาดมีโอกาสปรับขึ้นต่อไปได้จากผลประกอบการที่แข็งแกร่งรวมทั้งปัจจัยสำคัญจากการที่กองทุนเงินบำนาญของรัฐบาลญี่ปุ่น (GPIF) ได้เพิ่มน้ำหนักการลงทุนในหุ้นมากขึ้น จะช่วยเพิ่มความน่าสนใจให้ตลาดหุ้นญี่ปุ่นต่อไป”นายสมิทธิ์ กล่าว